वर्षा देवता के रूप में ही क्यों सीमित होकर रह गए इंद्रदेव?
ह र साल देश में मूसलाधार वर्षा शुरू होते ही लोगों को वर्षा के देवता याद आते हैं। लेकिन कौन हैं ये देवता? क्या इंद्र वर्षा के देवता हैं? हां, वे हैं, लेकिन क्या आपने इंद्र को समर्पित मंदिर कहीं देखे हैं? दरअसल, हिंदू देवताWhy did Indradev remain confined in the form of rain god?
हर साल देश में मूसलाधार वर्षा शुरू होते ही लोगों को वर्षा के देवता याद आते हैं। लेकिन कौन हैं ये देवता? क्या इंद्र वर्षा के देवता हैं? हां, वे हैं, लेकिन क्या आपने इंद्र को समर्पित मंदिर कहीं देखे हैं? दरअसल, हिंदू देवता वर्षाऋतु में शयन करते हैं।
शयनी एकादशी से लेकर प्रबोधिनी एकादशी तक के चार महीनों की वर्षाऋतु में विष्णु आदिशेष पर शयन करते हैं। महाराष्ट्र के पंढरपुर जैसी जगहों में, जो वैष्णववाद के केंद्र हैं, विष्णु के शयन और जागने के अवसरों को मेलों और त्योहारों के रूप में मनाया जाता है।
वर्षाऋतु साल के अशुभ भाग में आती है। इस समय सूर्य दक्षिण की ओर कर्क राशि से मकर राशि तक यात्रा करता है। इसे दक्षिणायन कहते हैं और इस समय दिन छोटे और ठंडे होते जाते हैं। इस काल में बीमारियां बढ़ती हैं, आपदाएं होती हैं और असुर तथा राक्षस अधिक शक्तिशाली होते जाते हैं। चार महीनों की इस अवधि को चातुर्मास कहते हैं और इसमें साधुओं के लिए यात्रा करना वर्जित माना जाता है।
शक्तिशाली असुर घने बादलों के रूप में आकाश में गड़गड़ाते हैं और धरती को पानी से वंचित करते हैं। फिर इंद्र उन पर वज्र चलाकर वर्षा लाते हैं। वैदिक काल में इंद्र को वर्षा लाने में समर्थ बनाने के लिए लोग यज्ञ करते थे। वैदिक कवियों ने वर्षा के गड़गड़ाते बादलों को चिंघाड़ते हुए हाथियों के झुंड के रूप में वर्णित किया। इंद्र श्वेत हाथी पर सवार होते थे, क्योंकि श्वेत हाथी खुले आकाश से जुड़े श्वेत बादलों का प्रतीक था।
हाथियों, अप्सराओं और बादलों जितने विकृत तोंद वाले यक्षों को प्राचीन काल से पानी के साथ जोड़ा गया है। हाथियों, नागों, यक्षों और अप्सराओं से जुड़े उर्वरता अनुष्ठानों में कामुकता अंतर्निहित है। इसलिए कई विद्वान मानते हैं कि इनकी जड़ें पूर्व-वैदिक हैं या कम से कम वेदों के बाहर स्थित हैं। और यह कि उन्हें अथर्ववेद जैसे उत्तरकालीन वेदों के माध्यम से वैदिक मुख्यधारा में लाया गया। लेकिन यह बहस सैद्धांतिक है। रोचक बात यह है कि जैसे आधुनिक काल में समाज में सेंसरशिप को लेकर वाद-विवाद होते हैं, वैसे ही प्राचीन काल से मठवासी और उर्वरता संप्रदायों के बीच संघर्ष होते आए हैं। इन संघर्षों ने अनुष्ठानों और प्रतीकों का रूप ले लिया। स्पष्टतया, तब से आज तक कुछ नहीं बदला है।
वर्षा ने द्यौष नामक पौरुष आकाश को स्त्रैण पृथ्वी से जोड़ा। वर्षा तब होती थी, जब अप्सरा वैरागी को लुभाती थी। ग्रीष्मऋतु में होने वाले गंगा दशहरा के त्योहार में गंगा का पृथ्वी पर अवतरण मनाकर ये विचार दर्शाए जाते हैं। कहते हैं कि गंगा के अवतरण से पृथ्वी के नष्ट होने का डर था। तब शिव ने अपने तप से गंगा को अपनी जटाओं में पकड़कर पृथ्वी को बचाया। गंगा शिव की पत्नी बन गईं, वे गृहस्थ बन गए और सूखी पृथ्वी वर्षभर उर्वर बन गई।
जैसे-जैसे हिंदू धर्म मठवासी बनता गया, वैसे-वैसे इंद्र की लोकप्रियता कम होती चली गई। जबकि पहले इंद्र अप्सराओं से जोड़े जाते थे, अब वे मूसलाधार वर्षा से जोड़े जाने लगे। कृष्ण ने गोवर्धन पर्वत को उंगली पर उठाकर वृंदावन के ग्वालाओं और ग्वालिनों को वर्षा से बचाया और इंद्र को वश में किया। भागवत के अनुसार कृष्ण ने कामनाओं को भक्ति से संयमित किया। भक्ति परंपरा के उदय के साथ लोगों ने इंद्र को पूजना बंद कर दिया। वर्षा के कामुक प्रतीकवाद की वे उपेक्षा करने लगे। वे चातुर्मास में घर के भीतर रहकर पूजा और उपवास करने लगे।
कृष्ण परमात्मा के एकमात्र रूप हैं, जिनका जन्म चातुर्मास के दौरान हुआ। इसलिए वे कलयुग यानी आध्यात्मिक अंधेरे का वह युग जिसमें हम जी रहे हैं, का विरोध करने के लिए परमात्मा के सबसे योग्य रूप हैं।
पुरी के जगन्नाथ मंदिर में वर्षाऋतु के ठीक पहले कृष्ण-जगन्नाथ की मूर्ति को गर्भगृह से बाहर लाकर उसे पानी से नहलाकर हाथी के मुखौटों से ढंका जाता है। पहले के जमाने में जब देवदासियां हुआ करती थीं, तब वे रात में जगन्नाथ के भाई बलभद्र की मूर्ति के सामने नाचती थीं। यह इसलिए कि पुरी के लोग मानते हैं कि बलभद्र शिव के रूप हैं और इसलिए ब्रह्मचारी हैं।